लखनऊ में फैक्टरी में भीषण आग, 2 की मौत  
लखनऊ में गुरुवार तड़के एक प्लाईवुड फैक्टरी में भीषण आग लगने से कम से कम दो श्रमिकों की मौत हो गई जबकि नौ अन्य घायल हो गए।
राजधानी लखनऊ में गुरुवार तड़के एक प्लाईवुड फैक्टरी में भीषण आग लगने से कम से कम दो श्रमिकों की मौत हो गई जबकि नौ अन्य घायल हो गए। तालकटोरा के औद्यौगिक क्षेत्र में स्थित किरण प्लाईवुड फैक्टरी में अचानक लगी आग कुछ ही पलों में भीषण हो गई। पुलिस के मुताबिक दुर्घटना के समय फैक्टरी में करीब 20 श्रमिक मौजूद थे।  स्थानीय थाना प्रभारी केएन सिंह ने संवाददाताओं को बताया कि आग से एक श्रमिक की मौके पर ही मौत हो गई, जबकि एक ने अस्पताल में दम तोड़ा। घायल नौ श्रमिकों को जिला अस्पताल और ट्रॉमा सेंटर में भर्ती कराया गया, जहां दो की हालत नाजुक बनी हुई है।  मुख्य अग्निशमन अधिकारी (सीएफओ) राजेंद्र तिवारी ने संवाददाताओं को बताया कि प्रारंभिक जांच में संकेत मिल रहे हैं कि बॉयलर फटने से फैक्टरी में आग लगी। श्रमिकों और आसपास के लोगों द्वारा एक तेज धमाके की आवाज सुनी गई थी। आग के कारणों की जांच की जा रही है।  उन्होंने बताया कि पुलिस और अग्निशमनकर्मियों के पहुंचने से पहले कुछ श्रमिक सुरक्षित बाहर निकलने में सफल हो गए थे। तिवारी ने बताया कि फिलहाल स्थिति पूरी तरह से काबू में है। दमकल की सात गाड़ियां करीब पांच घंटे की कड़ी मशक्कत के बाद आग को बुझाने में कामयाब हो सकीं। उधर थाना प्रभारी ने कहा कि घटना की जांच की जा रही है। फैक्टरी मालिक के खिलाफ आवश्यक कारवाई की जाएगी।